Legebiltzarreko Erregelamenduko 130. artikuluan ezarritakoa betez, agintzen dut Nafarroako Parlamentuko Aldizkari Ofizialean argitara daitezen Nafarroako Foru Komunitateko jardunbide egokien aldeko eta ustelkeriaren kontrako bulegoa sortzeko Foru Lege proposamenari aurkezturiko zuzenketak. Proposamen hori 2016ko irailaren 7ko 100. Nafarroako Parlamentuko Aldizkari Ofizialean argitaratu zen.

Iruñean, 2016ko azaroaren 15ean

Lehendakaria: Ainhoa Aznárez Igarza

1. zuzenketa

Geroa Bai, EH Bildu, **eta**Podemos-Ahal Dugu

parlamentu-taldeek

**eta** Izquierda-Ezkerrako

foru parlamentarien elkarteak
aurkeztua

1. kapituluko 3. artikulua (“Araubide juridikoa”) aldatzeko zuzenketa. Hona testua:

“3. artikulua. Nafarroako Foru Komunitateko jardunbide egokien aldeko eta ustelkeriaren kontrako bulegoa foru lege honetan eta Administrazio Zuzenbideko arauetan xedatutakoari lotuko zaio.

VI. tituluan ezartzen diren zehapenak ezartzeko, foru lege honetan eta zehapen-prozedura administratiboko espezialitateei buruzko araudi indardunean ezarritako xedapenak eta printzipioak beteko dira; entitateen zerbitzuko langileei egozten ahal zaizkien arau-hausteen kasuan, berriz, kasu bakoitzean aplikatu beharreko diziplina arloko funtzionario-, estatutu- edo lan-araubidea”.

Zioak: Administrazio Publikoen Administrazio Prozedura Erkideari buruzko urriaren 1eko 39/2015 Legeak prozedura administratibo bakarra ezartzen du, eta zehapen-prozedura administratiboaren eta ondare-erantzukizuneko prozeduraren espezialitateak arautzen ditu. Proposatutako testua egokiagoa da eta bat dator lege horren aurreikuspenekin.

2. zuzenketa

NAFARROAKO ALDERDI SOZIALISTA�
PARLAMENTU-TALDEAK

AURKEZTUA

4. artikuluari honako hau gehitzeko zuzenketa:

“4. Nafarroako Parlamentua, Arartekoa, Kontuen Ganbera, Kontuen Auzitegia eta etorkizunean sor daitekeen antzeko beste edozein erakunde, haien administrazio- eta aurrekontu-jarduerari dagokionez.

5. Zerbitzu publikoen emakidadun edo laguntza zein diru-laguntza publikoen hartzaile diren pertsona fisiko eta juridikoen jarduerak, laguntza edo diru-laguntza horien xedea eta erabilera egiaztatzeko.

6. Administrazio publikoen obrak egiten dituzten edo beste edozein tituluren bidez obra publikoak egiteko nahiz zerbitzu publikoak kudeatzeko eginkizuna duten kontratista eta azpikontratisten jarduerak, zerbitzu edo obraren kontabilitate-, ekonomia- eta finantza-kudeaketari eta kontratutik edo legetik ondorioztatzen diren beste betebehar batzuei dagokienez.

7. Alderdi politikoak, erakunde sindikalak eta enpresa-erakundeak.

8. Administrazio publikoek gehienbat finantzatzen duten edo administrazio publikoekiko benetako mendekotasuna duen erakunde oro, zeinahi dela ere beraren tipologia edo era juridikoa.

Zioak: Aplikazio-eremurako egokiagotzat jotzen da.

3. zuzenketa

NAFARROAKO ALDERDI POPULARREKO FORU PARLAMENTARIEN ELKARTEA

AURKEZTUA

15. artikuluko 3. idatz-zatia aldatzeko zuzenketa. Hona testua:

“3. Lege honetako 4. artikuluan ezarritako jarduketa-eremuko entitate publiko guztiak (…)”.

Zioak: Enpresa pribatuen betebeharra kentzea.

4. zuzenketa

NAFARROAKO ALDERDI SOZIALISTA�
PARLAMENTU-TALDEAK

AURKEZTUA

17. artikuluari in fine honako hau gehitzeko zuzenketa:

Artikuluaren amaieran hau erantsiko litzateke:

“ ... eta, betiere, haien zehapena preskribatu gabe badago”.

Zioak: Segurtasun juridikoari eusteko egokiagotzat jotzen da.

5. zuzenketa

Geroa Bai, EH Bildu, **eta**Podemos-Ahal Dugu

parlamentu-taldeek

**eta** Izquierda-Ezkerrako

foru parlamentarien elkarteak
aurkeztua

II. tituluko 2. kapituluko 20. artikuluko 1. idatz-zatia aldatzeko zuzenketa. Hona testua:

“20.1. Prozedura abiaraztea erabakita, Nafarroako Foru Komunitateko jardunbide egokien aldeko eta ustelkeriaren kontrako bulegoak gertakariak argitzeko kasuko ikerketa sustatuko du. Administrazio prozedura erkideari buruzko araudi indardunean ezarritakoarekin bat izapidetuko da, eta, betiere, urriaren 1eko 39/2015 Legean ezarritakoa bete beharko da; lege horrek prozedura guztien izapidetze elektronikoa ezartzen du, prozeduraren hasieratik azkeneraino”.

Zioak: Zuzenketa horren bidez foru lege proposamenaren testua argitu egiten da. Izan ere, testu artikuludunean berariaz jasotzen da nahitaez bete behar dela Administrazio Publikoen Administrazio Prozedura Erkideari buruzko urriaren 1eko 39/2015 Legea, nahitaez bete beharreko arau orokor gisa ezartzen baitu prozedura guztien izapidetze elektronikoa, prozeduraren hasieratik azkeneraino.

6. zuzenketa

Geroa Bai, EH Bildu, **eta**Podemos-Ahal Dugu

parlamentu-taldeek

**eta** Izquierda-Ezkerrako

foru parlamentarien elkarteak
aurkeztua

II. tituluko 22. artikuluko (“Datuen erreserba”) 2. idatz-zatia aldatzeko zuzenketa. Hona testua:

“2. Jardunbide egokien aldeko eta ustelkeriaren kontrako bulegoak ezin du izaera pertsonaleko daturik zabaldu, ezta beste pertsona batzuei edo erakunderi jakinarazi ere, datu horiek ez badira, xedapen indardunekin bat, pertsona edo erakunde horiek beren eginkizunak direla-eta ezagut ditzaketenak. Eta ezin izanen ditu datu horiek erabili foru lege honetakoak ez diren beste xede batzuetarako. Betebehar hori ez betetzeak berekin ekarriko du barne-ikerketa abiaraztea eta, bidezkoa izanez gero, diziplina- edo zehapen-espedientea hastea, kasuan kasukoa”.

Zioak: Zuzenketa horren bidez indartu egin nahi dira ikerketen konfidentzialtasuna eta bulegoko kideek sekretua gordetzeko duten betebeharra.

7. zuzenketa

NAFARROAKO ALDERDI SOZIALISTA�
PARLAMENTU-TALDEAK

AURKEZTUA

23.2 artikulua honako testu honen bidez aldatzeko zuzenketa:

“Organo eskudunak, egokitzat jotzen badu, neurri horiek erabaki eta mantendu beharko ditu, harik eta Bulegoaren zuzendaritzak aurkakoa eskatu arte, eta, betiere, bere jarduketen emaitza jakinarazten duenean”.

Zioak: Nahitaezkotasun horrek beste organo batzuen eskumenak eragotz ditzake.

8. zuzenketa

Geroa Bai, EH Bildu, **eta**Podemos-Ahal Dugu

parlamentu-taldeek

**eta** Izquierda-Ezkerrako

foru parlamentarien elkarteak
aurkeztua

III. tituluko (“Beste erakunde eta entitate batzuekiko lankidetza”) 27. artikuluko 2. idatz-zatia aldatzeko zuzenketa. Hona testua:

“27.2 artikulua. Urtero, urtarrilaren 31 baino lehen, jardunbide egokien aldeko eta ustelkeriaren kontrako bulegoak Nafarroako Arartekoari eta Kontuen Ganberari jakinaraziko die urteko bere jarduketa-plana, balizko bikoiztasunak eta interferentziak ekiditeko xedez”.

Zioak: Zuzenketa horren bidez zehaztu egiten da noiz jakinarazi behar dien Bulegoak Arartekoari eta Kontuen Ganberari urteko bere jarduketa-plana. Horrela zehaztasun eta segurtasun juridiko handiagoa ematen zaio lege-testuari.

9. zuzenketa

Geroa Bai, EH Bildu, **eta**Podemos-Ahal Dugu

parlamentu-taldeek

**eta** Izquierda-Ezkerrako

foru parlamentarien elkarteak
aurkeztua

IV. tituluko 31. artikuluko (“Urteko oroitidazkia”) 1. idatz-zatia aldatzeko zuzenketa. Hona testua:

“1. Nafarroako Foru Komunitateko jardunbide egokien aldeko eta ustelkeriaren kontrako bulegoak urtero azalduko du egin duen jarduera, oroitidazki edo txosten bat eginez, zeinetan jasoko baititu Bulegoak prebentzioaren, ikerketaren, ebaluazioaren eta babesaren arloko bere eginkizunak direla-eta egindako ekintzak, bai eta egin dituen prestakuntza eta aholku-emate bereziko ekintzak ere”.

Zioak: Zuzenketa horren bidez jatorrizko lege-testuaren akats bat zuzentzen da, Bulegoaren jardunaren ardatzen zerrendan kontrola sartu baitzen, eta babesa, berriz, kanpoan utzi baitzen. Lege-testuan aldaketa hori egin behar da, testu beraren 5. artikuluan Bulegoari ezarritako eginkizunekin bat etorriz.

10. zuzenketa

NAFARROAKO ALDERDI SOZIALISTA�
PARLAMENTU-TALDEAK

AURKEZTUA

37.4 artikulua honako testu honen bidez aldatzeko zuzenketa:

“Zuzendaria Nafarroako Parlamentuak hautatuko du, beren eskubide zibil eta politikoak dituzten eta kargua betetzeko behar diren egokitasun, sustraitze, zintzotasun eta profesionaltasun baldintzak betetzen dituzten adin nagusiko herritarren artetik. Goi mailako unibertsitate tituluaren jabe izan beharko du eta hamar urte baino gehiagoko lan-jarduera edo jarduera profesionala eduki beharko du, bulegoaren eginkizun-arloarekin zerikusia duena. Halaber, nafartasun politikoa izan behar du”.

Zioak: Egokiagotzat jotzen da izendatutako pertsonaren jarduerak zerikusia izatea bulegoaren ohiko eginkizunekin.

11. zuzenketa

NAFARROAKO ALDERDI SOZIALISTA�
PARLAMENTU-TALDEAK

AURKEZTUA

37.6 artikuluaren testuaren ordez honako hau jartzeko zuzenketa:

“Bulegoaren zuzendaria Nafarroako Parlamentuko Osoko Bilkurak hautatuko du, bere kideen hiru bostenen gehiengo kalifikatuaren bidez. Proposatutako hautagaietako batek ere ez badu lortzen behar adinako gehiengorik, proposamen gehiago eginen dira prozedura bera erabiliz”.

Zioak: Parlamentu osoak aho batez onartuta sortuko den bulegoa izanik, egokiagotzat jotzen da bulegoko zuzendaria taldeen adostasunez izendatzea eta ez soilik Gobernuari eusten dion gehiengoaren erabakiz.

12. zuzenketa

unión del pueblo navarro�
PARLAMENTU-TALDEAK

AURKEZTUA

37.6 artikuluaren testu berria:

“Bulegoaren zuzendaria Nafarroako Parlamentuko Osoko Bilkurak hautatuko du, bere kideen hiru bostenen aldeko botoen bidez.

Zioak: Legearen zioen azalpenak dioen bezala, Nafarroako Foru Komunitateko jardunbide egokien aldeko eta ustelkeriaren kontrako bulegoaren sorrerako xedea da balizko ustelkeria kasuak prebenitzea eta ikertzea, jardunbide egokiak sustatzea eta Nafarroako administrazioen eta sektore publikoaren gardentasuna eta zuzentasuna zaintzea.

Xede horretarako sortutako organo bat Gobernuaren kontroletik urrun egon behar da, eta independentzia osoa izan behar du. ·

Horretarako, funtsezkoa da bulegoa zuzentzen duen pertsonak babes zabala izatea Nafarroako Parlamentuan, gobernu askok Legebiltzarrean berez edo eusten dieten taldeekin batera bil dezaketen gehiengo osotik harago. Gehiengo zabalagoa behar da horretarako, segurtasun juridikoa, konfiantza eta independentzia emanen dituena eta Gobernu baten kontrolaren edozein arrasto urrunduko duena.

Gobernuak edo gobernuari eusten dioten taldeek kontrolatutako bulego batek arrisku handia izanen luke bere eginkizun independentetik urrutiratzeko eta gezurrezko gardentasuna mozorrotzen duen tresna politiko bihurtzeko.

Hala, bada, uste dugu Parlamentuak hautatzen dituen beste organo independente batzuek —Arartekoa eta horrelakoak— behar duten gehiengoa hartu behar litzatekeela erreferentzia.

13. zuzenketa

NAFARROAKO ALDERDI POPULARREKO FORU PARLAMENTARIEN ELKARTEA

AURKEZTUA

37. artikuluko 6. idatz-zatia aldatzeko zuzenketa. Hona testua:

“6. Bulegoaren zuzendaria Nafarroako Parlamentuko Osoko Bilkurak hautatuko du, aho batez”.

Zioak: Kargua sei urterako da, legegintzaldi bat baino gehiago iraunen du, eta, beraz, aho batez onetsi behar da, unean uneko gehiengoetatik harago.

14. zuzenketa

Geroa Bai, EH Bildu, **eta**Podemos-Ahal Dugu

parlamentu-taldeek

**eta** Izquierda-Ezkerrako

foru parlamentarien elkarteak
aurkeztua

V. tituluko 38. artikuluko (“Bateraezintasunak”) 3. idatz-zatia aldatzeko zuzenketa. Hona testua:

“38. artikulua. 3. Izendatutako zuzendaria bateraezintasun-kausaren batean erorita egonez gero, jarduera bateraezin hori utzi beharko du izendatu ondoko hilabetean eta karguaren jabetza hartu baino lehen. Hori egin ezean, izendapena onartzen ez duela ulertuko da. Ezusteko bateraezintasun-kasuan, hilabeteko gehieneko epean erregularizatu beharko du bere egoera”.

Zioak: Proposatzen den testua egokiagoa da eta bat dator V. tituluko I. kapituluko xedapenekin.

15. zuzenketa

NAFARROAKO ALDERDI POPULARREKO FORU PARLAMENTARIEN ELKARTEA

AURKEZTUA

38. artikuluko 4. idatz-zatia aldatzeko zuzenketa. Hona testua:

“4. Nafarroako Parlamentuko Foru Araubide Batzordeak izanen du eskumena (...) batzordearen botoen aho batezko adostasunarekin argitzeko”.

Zioak: Ustelkeriaren kontrako bulegoak gehiengo osoen eta Parlamentuaren unean uneko osaeraren gainetik egon behar du; ustelkeriaren kontrako borrokak aho batezkoa izan behar du bere alderdi guztietan.

16. zuzenketa

NAFARROAKO ALDERDI SOZIALISTA�
PARLAMENTU-TALDEAK

AURKEZTUA

39.1.f) artikulua honako testu honen bidez aldatzeko zuzenketa:

“Inputatu eta kautelazko neurriak hartzeagatik, ahozko judizioa hasteagatik edo epai irmoz emandako kondenagatik, delitua egiteagatik”.

Zioak: Kargua uzteko arrazoi horiek hobeki egokitzen zaizkio zuzendariak betetzen duen eginkizunari.

17. zuzenketa

NAFARROAKO ALDERDI SOZIALISTA�
PARLAMENTU-TALDEAK

AURKEZTUA

39.1 artikuluari honako hau gehitzeko zuzenketa:

Honako testu hau duen i) letra gehitzea 1. idatz-zatiari:

“Karguaren betekizunak eta eginbeharrak betetzean erakutsitako zabarkeria nabarmen eta larriagatik”.

Zioak: Bidezkoa izateagatik.

18. zuzenketa

NAFARROAKO ALDERDI SOZIALISTA�
PARLAMENTU-TALDEAK

AURKEZTUA

42., 43., 44. eta 45. artikuluak kentzeko zuzenketa.

Zioak: Ez dira beharrezkoak, eta alferrikako gastua eragiten dute. Esleitu zaizkien eginkizunak zuzendariaren ondokoak edo bulegoko gainerako langileek bete ditzakete.

19. zuzenketa

NAFARROAKO ALDERDI POPULARREKO FORU PARLAMENTARIEN ELKARTEA

AURKEZTUA

47. artikuluko 3. idatz-zatia aldatzeko zuzenketa.

“3. Jardunbide egokien aldeko eta ustelkeriaren kontrako bulegoaren zuzendariak prestatuko du arestiko idatz-zatian aipatzen den aurrekontuen proiektua, zeina Nafarroako Parlamentuaren Mahaiari igorriko baitio, bai eta Parlamentuko talde eta elkarte guztiei ere, izan beharreko ondorioak izan ditzan. Proiektu hori onetsi ahal izateko, aho batez onartu beharko dute talde eta elkarte guztiek”.

Zioak: Jardunbide egokien aldeko eta ustelkeriaren kontrako bulegoak Parlamentuaren unean uneko osaeraren gainetik egon behar du. Haren jarduera osoa, aurrekontu-jarduera barne, aho batez onetsi behar da.

20. zuzenketa

NAFARROAKO ALDERDI SOZIALISTA�
PARLAMENTU-TALDEAK

AURKEZTUA

VI. titulua kentzeko zuzenketa.

Zioak: Zehatuak izan daitezkeen pertsonak partaide dituzten erakundeetako bakoitzak baditu bere prozedura berekiak arauetan ezarritako betebeharrak betetzen ez diren kasuetarako, eta prozedura horiek lege honetan araututako eta 5. artikuluan aurreikusitako bulegoaren eginkizunak gainditzen dituzte.

Uste dugu arloko adituek esku hartu beharko luketela beren ikuspegia azaltzeko, ea bulegoak, esleitu zaizkion eginkizunak izanda, eskumena izan dezakeen gai jakin batzuetan, eskumena norainokoa litzatekeen, eta bulego horrek zer nolako segurtasun juridikoa izan behar lukeen.

21. zuzenketa

Geroa Bai, EH Bildu, **eta**Podemos-Ahal Dugu

parlamentu-taldeek

**eta** Izquierda-Ezkerrako

foru parlamentarien elkarteak
aurkeztua

VI. titulua (“Zehapen prozedura”) aldatzeko zuzenketa. Hona testua:

“VI. TITULUA. Zehatzeko ahala”.

Zioak: Tituluaren jatorrizko testuak ez du errespetatzen urriaren 1eko 39/2015 Legean aurreikusitakoa. Lege horrek, zehazki, lehen artikuluaren arabera, administrazio publiko guztiek erkide duten administrazio prozedura arautzea du xede, eta ez du prozedura berezirik aurreikusten, ezta zehapen-esparruan ere. Ondorioz, egokiagoa da proposatutako aldaketa egin eta VI. tituluari 'zehatzeko ahala' izena jartzea, ez duelako inolako prozedura berezirik arautzen.

22. zuzenketa

NAFARROAKO ALDERDI POPULARREKO FORU PARLAMENTARIEN ELKARTEA

AURKEZTUA

54. artikuluko (“Zehapenak”) 3. idatz-zatiko b) letra kentzeko zuzenketa.

Zioak: Gure ustez, ustelkeriaren kontrako bulegoak ez du ahalmenik eginkizunak edo kargua etetea erabakitzeko, arau-haustearen maila gorabehera.

23. zuzenketa

Geroa Bai, EH Bildu, **eta**Podemos-Ahal Dugu

parlamentu-taldeek

**eta** Izquierda-Ezkerrako

foru parlamentarien elkarteak
aurkeztua

VI. tituluko 55. artikuluari (“Zehatzeko eskumena eta prozedura”) honako hau gehitzeko zuzenketa:

55.5. “Zehapena isun soila denean, prozedura ebazteko eskumena duen organoak murrizketak aplikatuko ditu, proposatutako zehapenaren zenbatekoaren % 20koak gutxienez, eta murrizketa horiek elkarrekin metatu ahal izanen dira. Murrizketa horiek zehaztuta egon beharko dira prozeduraren hasieraren jakinarazpenean, eta, eraginkorrak izan daitezen, zehapenaren aurka administrazio bidean edozein errekurtso edo akzio baliatzeari uko egin beharko zaio”.

Zioak: Gehitzeko zuzenketa horren bitartez 55. artikuluari idatz-zati berri bat eranstea proposatzen da, Administrazio Publikoen Administrazio Prozedura Erkideari buruzko urriaren 1eko 39/2015 Legearen 85. artikuluan ezarritakoarekin bat.

24. zuzenketa

NAFARROAKO ALDERDI POPULARREKO FORU PARLAMENTARIEN ELKARTEA

AURKEZTUA

Hirugarren xedapen gehigarriaren 3. idatz-zatia kentzeko zuzenketa.

Zioak: Jardunbide onen aldeko eta ustelkeriaren kontrako bulegoaren independentzia bermatze aldera, bulego horrek Nafarroako Parlamentutik jasotako diru-sarrera publikoak izan behar ditu diru-sarrera bakarrak.

25. zuzenketa

NAFARROAKO ALDERDI POPULARREKO FORU PARLAMENTARIEN ELKARTEA

AURKEZTUA

Laugarren xedapen iragankorra aldatzeko zuzenketa. Hona testua:

“( ... ) Erregelamendu hori aho batez onetsiko da, sei hilabeteko epean, Bulegoaren zuzendaria izendatzen denetik aitzina.

Zioa:·aurreko zuzenketetan bezala, jardunbide onen aldeko eta ustelkeriaren kontrako bulegoari dagokion guztia aho batez onetsi behar dute Parlamentuko taldeek eta elkarteek.

26. zuzenketa

Geroa Bai, EH Bildu, **eta**Podemos-Ahal Dugu

parlamentu-taldeek

**eta** Izquierda-Ezkerrako

foru parlamentarien elkarteak
aurkeztua

Beste xedapen gehigarri bat, laugarrena, gehitzeko zuzenketa. Hona testua:

«Laugarren xedapen gehigarria. Nafarroako Ogasun Publikoari buruzko apirilaren 4ko 13/2007 Foru Legearen 27.a) artikulua aldatzea. Honela idatzita geratuko da:

“27. artikulua. Irispide subjektiboa.

Honako hauek osatzen dituzte Nafarroako aurrekontu orokorrak:

a) Nafarroako Parlamentuaren aurrekontua, Arartekoarena, Kontuen Ganberarena eta Nafarroako Foru Komunitateko jardunbide onen aldeko eta ustelkeriaren kontrako bulegoarena.

Zioak: V. tituluko 40. artikuluko j) letran ezarritakoarekin bat, beharrezkoa da Nafarroako Ogasun Publikoari buruzko 13/2007 Foru Legearen 27.a) artikulua aldatzea proposatu den moduan.

27. zuzenketa

Geroa Bai, EH Bildu, **eta**Podemos-Ahal Dugu

parlamentu-taldeek

**eta** Izquierda-Ezkerrako

foru parlamentarien elkarteak
aurkeztua

Beste xedapen gehigarri bat, bosgarrena, gehitzeko zuzenketa. Hona testua:

“Bosgarren xedapen gehigarria. Tributuei buruzko abenduaren 14ko 13/2000 Foru Lege Orokorraren 105.1.n) artikulua aldatzea. Honela idatzita geratuko da:

105. artikulua. Zerga ondorioak dituzten datuen isilpeko izaera.

1. Bere eginkizunen barnean zerga administrazioak lortutako datuak, txostenak edo aurrekariak isilpekoak dira, eta aginduz kudeatu behar dituen tributuak edo baliabideak benetan aplikatzeko erabiliko dira bakarrik. Ezin izanen zaizkie hirugarrenei laga edo komunikatu, salbu lagapenak helburu hauek baditu:

(...)

n) Elkarlana Nafarroako Foru Komunitateko jardunbide egokien aldeko eta ustelkeriaren kontrako bulegoarekin, haren eginkizunetan”.

Zioak: Zuzenketa horren bitartez segurtasun juridiko handiagoa eman nahi zaie Nafarroako Foru Komunitateko jardunbide onen aldeko eta ustelkeriaren kontrako bulegoaren eskumenei, foru lege proposamenaren testuan araututa dauden horiei, eta, bereziki, 20. artikuluan jasotakoei.

28. zuzenketa

NAFARROAKO ALDERDI POPULARREKO FORU PARLAMENTARIEN ELKARTEA

AURKEZTUA

Zioen azalpenaren IV. puntuko 4. lerrokada aldatzeko zuzenketa. Hona testu berria:

“Bere jarduketa eremuak Foru Komunitatea osatzen duten erakunde guztiak hartzen ditu”.

Zioak: Enpresa pribatuen pribatutasuna bermatzea